SA’ners ry deesdae op dié dae werk toeDie dae van doodstil paaie is verby en Suid-Afrikaners pendel weer al hoe meer werk toe – maar nie graag op ‘n Vrydag nie. (Foto: TrafficSA/Twitter) Suid-Afrikaners se rygewoontes het die afgelope twee jaar beduidend verander en Discovery Insure se nuwe Tuiswerk-indeks wys die drie dae per week wat mense fisiek tussen die werk en die huis reis. Hiervolgens is Dinsdae en Woensdae die gewildste dae om in te gaan kantoor toe, met Vrydae heel laaste op die lys. Minder as 20% van mense pendel volgens die studie op ŉ Vrydag werk toe. Werk en huis is volgens die versekeraar die twee algemeenste bestemmings waartussen mense pendel: gewoonlik meer as een keer per week en gewoonlik elke week. “Ons ontledingspan het mense se veranderende bewegingspatrone tydens Covid-19 met belangstelling dopgehou, in ooreenstemming met die piek en daling in die aansteeklike vlae wat ons ondervind het,” sê Anton Ossip, uitvoerende hoof van Discovery Insure. Dit is egter nie net uit blote nuuskierigheid gedoen nie. Die versekeraar wou bepaal hoe hy sy kliënte teen risiko kan beskerm en om dít te doen, moet hy weet hoe die risiko verander of na vore kom. Die versekeraar het die Tuiswerk-indeks ontwikkel deur bestuursdata te gebruik om te bepaal hoe die skuif van oorwegend by die huis werk, na terugkeer werk toe verander het. “Huis” word gedefinieer as die plek waar kliënte meestal die nag op weeksdae deurbring, asook die laaste bestemming wat aan die einde van die dag bereik is. “Werkplek” word beskou as ŉ reis na ŉ spesifieke ligging waar ŉ paar uur deurgebring word en dan weer terug huis toe binne ŉ dag. ŉ Kliënt moes dus sy huis op ŉ weeksoggend verlaat om etlike ure op ŉ ander plek te gaan wees en dan weer terug te keer huis toe aan die einde van die dag. Wanneer dit vergelyk word met patrone voor die pandemie, wys data dat sowat 80% van mense nou weer by die werk aanmeld. Die inligting wys ook ŉ skerp daling in mense wat werk toe gereis het tydens die hoogtepunte van die verskillende Covid-19-vlae. Die grafiek wys die patrone van voor die Covid-19-pandemie tot in Junie vanjaar. (Grafiek: Discovery Insure) Die studie het ook bevind mense het vanjaar nuutgevonde “vryheid” gevind. “Mense kan nou kies waar en wanneer hulle werk toe gaan in die geval waar hoogs aansteeklike vlae van Covid-19 heers,” sê Ossip. Discovery Insure het ook bevind die meeste mense gaan steeds nie elke week op dieselfde dae na hul werkplek toe nie. Dit dui op ŉ veranderde patroon met meer mense wat buigsaamheid in hul werksdag geniet. Gemiddeld gaan mense nou drie dae per week kantoor toe. Die verhouding van mense wat drie of meer dae per week werk toe gaan, is maar 10% van die vlak wat dit voor die Covid-19-pandemie was. “Die veranderings wat ons in bewegingspatrone gesien het, dui daarop dat Suid-Afrikaners nie net veerkragtig is nie, maar ook hardwerkend. Hulle het tydens die pandemie aangepas soos wat dit nodig was. “Dit is ook interessant om te sien hoe eksterne faktore soos beurtkrag en brandstofpryse waarskynlik ŉ uitwerking gaan hê. Beurtkrag maak dit moeiliker vir sommige mense om van die huis af te werk, terwyl brandstofprysstygings dit duurder maak om werk toe te ry. “Nietemin is daar ŉ sterk gevoel dat mense terugkeer na ŉ pre-Covid-werknorm.” Die bevindings stem ooreen met internasionale neigings waar daar nou groter buigsaamheid in die werkplek is. “Dis nou een ding wat Covid-19 vir die werkende wêreld verander het,” sê Ossip. Hy sê die indeks gaan die versekeraar help om te bepaal watter skuiwe en veranderings op lang termyn ŉ uitwerking op mense se werksgewoontes gaan hê. Dit sluit in ŉ hibriede model, ŉ stelsel wat Discovery self in die werkplek ingestel het. “Ons sal kan dophou of ŉ hibriede benadering inderdaad in die toekoms die nuwe werknorm gaan word.”